OBLASTNÝ FUTBALOVÝ ZVÄZ TOPOĽČANY
Obchodná  9,  955 01  TOPOĽČANY
________________________________________________________________

ORGANIZAČNÝ  PORIADOK
Oblastného futbalového zväzu Topoľčany

Topoľčany
jún 2009

Organizačný poriadok
Oblastný futbalový zväz Topoľčany

PRVÁ HLAVA
Úvodné ustanovenia
 
Článok 1
Pôsobnosť Oblastného futbalového zväzu Topoľčany

1. Oblastný futbalový zväz Topoľčany (ďalej len ObFZ) je občianskym  športovým združením          
    s právnou subjektivitou, s pôsobnosťou na území okresu Topoľčany.
    V náboženských a v politických záležitostiach zaujíma neutrálny postoj.

2. Základným poslaním ObFZ je  realizovať ciele ustanovené v Stanovách ObFZ,  starať sa               
    o rozvoj futbalu na území ObFZ, organizovať a riadiť súťaže a medzinárodný futbalový styk. 

3. Zlepšovať úroveň futbalu. Podporovať, usmerňovať a koordinovať rešpektovanie zásady  FAIR-
    PLAY a kódexu futbalovej etiky.                
 
Článok 2
Členovia ObFZ
 
1. V rámci svojej činnosti zastupuje záujmy svojich členov, ktorými sú riadni, pridružení a čestní. 

2. Práva a povinnosti ObFZ upravujú Stanovy ObFZ 

 Článok 3
Orgány ObFZ
 
1. ObFZ realizuje svoje poslanie prostredníctvom orgánov, ktorými sú Konferencia, Rada ObFZ, Výkonný výbor, predseda, odborné komisie, kontrolné orgány, administratívne panely a pracovné skupiny. Osobitné postavenia má Revízna komisia. 

2. Každodenné operatívne úlohy plní sekretariát ObFZ ako profesionálny aparát pracovníkov  
    ObFZ. 

Článok 4
Konflikt záujmov

1. V súlade s článkom 3 Stanov a uznesením prijatým na konferencii SFZ konanej dňa 16. decembra 2007 sa stanovuje, že:
a)  člen rady nesmie byť členom výkonného výboru,  predsedom, či členom kontrolného a zmierovacieho orgánu alebo predsedom, či členom  komisie  na rovnakom stupni riadenia,
b)  člen výkonného výboru nesmie byť členom rady, predsedom, či členom kontrolného a zmierovacieho orgánu alebo predsedom, či členom komisie na rovnakom stupni riadenia,
c)  člen výkonného výboru, rady, predseda alebo člen kontrolných a zmierovacích orgánov nemôže byť zaradený na nominačnú listinu rozhodcov na rovnakom stupni riadenia, 
d)  profesionálny pracovník aparátu nesmie byť členom výkonného výboru, rady, predsedom či členom  kontrolného a zmierovacieho orgánu.
e)  predseda ani člen kontrolného a zmierovacieho orgánu (článok 16 ods. 3) nemôže byť funkcionárom futbalového klubu, zaradeného v súťažiach riadených futbalovým zväzom, v rámci ktorého kontrolný a zmierovací orgán pôsobí. To neplatí pre komisie, v ktorých podľa stanov alebo iných noriem musia mať zastúpenie  zástupcovia  klubov.   

DRUHÁ HLAVA
 
Článok 5
Právomoc  a pôsobnosť Konferencie 

1. Konferencia je najvyšším orgánom ObFZ. Konferencia sa koná raz za dva roky. Voľby 
    Predsedu ObFZ, členov Rady ObFZ, členov VV ObFZ, Predsedu revíznej komisie a Rady sa konajú 
    raz za štyri roky.

2. Konferencia môže byť riadna a mimoriadna.

3. Konferencia má v rámci pôsobnosti normotvornú, kreačnú, rozhodujúcu a kontrolnú. 

4. Rokovanie Konferencie upravujú rokovací poriadok, ktorý navrhuje Výkonný výbor a je schvaľovaný delegátmi Konferencie. 

5. Do jej pôsobnosti patrí najmä:
    a)  schvaľovať, meniť alebo rušiť Stanovy ObFZ a Organizačný poriadok ObFZ,
    b)  voliť predsedu ObFZ, členov Výkonného výboru uvedených v článku 17, Stanov ObFZ, 
         predsedu Revíznej komisie ObFZ a členov RADY ZsFZ za ObFZ Topoľčany,
    c)  vytvárať, prípadne rušiť komisie, 
    d)  schvaľovať rozpočet a správu o hospodárení,
    e)  schvaľovať správu o činnosti ObFZ a Výkonného výboru,
    f )  na základe návrhu Výkonného výboru rozhodovať o prijatí pridruženého člena, o zvolení
         čestného prezidenta ObFZ alebo čestného člena za záslužnú prácu vo futbalovom hnutí,
    g)  prijímať, príp. vylučovať riadnych členov,
    h)  rozhodovať o zrušení ObFZ,
    i )  rozhodovať o vstupe ObFZ do federácie športových zväzov alebo iných telovýchovných, 
         športových organizácií, ako i o vystúpení z organizácií, ktorých je členom,
    j )  rozhodovať o zásadných otázkach, týkajúcich sa správy majetku a hospodárenia ObFZ, 
         najmä prerokovávať a schvaľovať správu o hospodárení v hodnotenom období.

6. Konferencie sa okrem hostí zúčastňujú delegáti, ktorých štruktúru schvaľuje Rada ObFZ na  návrh VV ObFZ. 

Článok 6
Právomoc a pôsobnosť Rady

1. Rada je najvyšším orgánom medzi Konferenciami. Je voleným orgánom, v ktorom sú   
    zastúpený  zástupcovia jednotlivých futbalových klubov.  

2. Práva a povinnosti upravujú Stanovy ObFZ , podľa ktorých má Rada normotvornú ,  
    kreačnú , rozhodovaciu a kontrolnú právomoc. 

3. V období medzi Konferenciami môže Rada na návrh Výkonného výboru schvaľovať  
    zmeny Stanov a Organizačného poriadku, ak  navrhované  zmeny neznesú odklad. 

4. Rada ObFZ volí na návrh VV ObFZ predsedov odborných komisií. 

Článok 7
Zloženie Rady

1. Rada sa skladá zo 7 členov ( 6 členov zvolených na Konferencii ObFZ ) a predsedu ObFZ TO.    

Článok 8
Zasadnutie  Rady

1. Radu zvoláva predseda ObFZ alebo poverený člen Výkonného výboru ObFZ. Každý rok sa konajú najmenej dve riadne zasadnutia.

2. Predseda ObFZ môže podľa potreby zvolať mimoriadne zasadnutie Rady ObFZ. 

3. Predseda  ObFZ je povinný zvolať mimoriadne zasadnutie Rady ObFZ, ak o to požiada dve tretiny  členov Rady alebo dve tretiny členov Výkonného výboru
    ObFZ. Predseda ObFZ musí žiadosti o zvolanie mimoriadneho zasadnutia Rady vyhovieť do 21 dní od prijatia oprávnenej žiadosti. 

4. Rada je uznášania schopná ak je prítomná nadpolovičná väčšina jej členov.

5. Na rokovaní rady ObFZ sa môžu zúčastniť zástupcovia pridružených členov ObFZ a členovia Výkonného výboru. Podľa potreby si môže Rada prizvať na rokovanie zástupcov klubov, oblastných zväzov, kontrolných orgánov a odborných komisií.

 Článok 9
Rokovanie Rady

1. Rokovanie Rady vedie predseda ObFZ alebo ním poverený člen Rady ObFZ.

2. Na všetkých zasadnutiach vykoná sekretár ObFZ kontrolu plnenia uznesení podľa 
     zápisnice z predchádzajúceho zasadnutia. 

3. Predložené písomné materiály uvádzajú spracovatelia. Ktorýkoľvek člen Rady môže   
     hovoriť o veci obsiahnutej v materiáli iba raz. Výnimku môže povoliť predsedajúci.  
     Predkladateľ materiálu môže hovoriť aj viackrát  v súvislosti s jeho odôvodnením. 

4. O tom, či sa bude hlasovať o veci verejne, alebo tajne rozhodne Rada ObFZ. Uznesenie je 
     schválené ak zaň hlasovala nadpolovičná väčšina prítomných členov Rady ObFZ. 

5. Zápisnica zo schôdze sa spolu s plným textom prijatých uznesení zasiela najneskôr do 
     desať dní členom Rady ObFZ , Výkonného výboru, predsedom kontrolných orgánov  
     a predsedom odborných komisií. Zápisnicu verifikuje sekretár ObFZ, ktorý zároveň 
     originál s jednou kópiou zakladá na Sekretariáte ObFZ. 

TRETIA  HLAVA

Článok 10
Právomoc a pôsobnosť Výkonného výboru

1. Výkonný výbor je najvyšší výkonný orgán ObFZ a operatívne riadi činnosť ObFZ a rozhoduje o všetkých otázkach, pokiaľ nie sú Stanovami ObFZ alebo inými normami zverené do právomoci Konferencie, Rady, kontrolných orgánov, alebo odborných komisií.

2. Výkonný výbor navrhuje, okrem predsedu Revíznej komisie, ktorého volí Konferencia, 
     ostatných predsedov kontrolných orgánov a odborných komisií na schválenie Rade ObFZ.      
 
3. Výkonný výbor volí členov kontrolných orgánov a odborných komisií na návrh ich     
     predsedov. 

4. Výkonný výbor schvaľuje štatúty kontrolných orgánov a odborných komisií a všetky 
     normy v pôsobnosti ObFZ, ich zmien a doplnkov. Schválené predpisy a smernice 
     nadobúdajú účinnosť dňom, ktorý je uvedený. Ak to tak nie je, tak dňom schválenia na 
     Výkonnom výbore. 

5. Nové a novelizované predpisy a Smernice ObFZ verifikujú predseda ObFZ  a sekretár ObFZ. Originál spolu s jednou  kópiou sa zakladá na sekretariáte ObFZ. 

6. Taxatívne vymedzené právomoci Výkonného výboru OblFZ upravuje článok 27 Stanov 
    ObFZ.

Článok 11
Zloženie Výkonného výboru OblFZ

1. Výkonný výbor ObFZ je zložený zo 7 členov:                                        
    a)  predsedu ObFZ, ktorý je zároveň predsedom Výkonného výboru OblFZ
    b)  podpredsedu
    c)  piatich členov. 
          
2. Na rokovaniach Výkonného výboru má právo zúčastniť sa predseda Revíznej komisie. Povinne
     sa ho zúčastňuje sekretár ObFZ a prizýva sa tlačový hovorca, ak je menovaný.
                                                           
Článok 12
Právomoci a povinnosti členov Výkonného výboru

1. Výkonný výbor  ako najvyšší   výkonný orgán  ObFZ operatívne riadi činnosť ObFZ a rozhoduje o všetkých otázkach, pokiaľ nie sú Stanovami ObFZ alebo inými normami zverené do právomoci Konferencie, Rady, kontrolných orgánov alebo odborných komisií.

2. Členovia Výkonného výboru majú právo: 
    a) predkladať návrhy, ktoré sú predmetom rokovania Výkonného výboru a vyjadrovať sa k nim.
    b) hlasovať o všetkých otázkach, o ktorých rozhoduje Výkonný výbor. 
    c) zúčastňovať sa na schôdzach komisií a pracovných skupín. 

3. Členovia Výkonného výboru sú povinní: 
    a) vykonávať svoje funkcie nezištne v prospech futbalu. 
    b) dbať na jeho záujmy a posilňovať jeho spoločenskú vážnosť.
    c) zúčastňovať sa na rokovaniach Výkonného výboru, kde je ich účasť nezastupiteľná. 

4. V prípade konania, ktoré je nezlučiteľné so cťou člena Výkonného výboru, alebo v prípade, že sa bez ospravedlnenia nebude člen zúčastňovať na jeho činnosti, môže Výkonný výbor podať Rade OblFZ návrh na odvolanie takéhoto člena. V prípade návrhu na odvolanie predsedu  ObFZ musí byť zvolaná Mimoriadna konferencia. 

5. Ak člen Výkonného výboru zo závažných dôvodov skončí svoju funkciu počas funkčného  
     obdobia, obsadí sa dočasne jeho miesto na návrh predsedu ObFZ. Tento návrh podlieha 
     schváleniu Radou ObFZ. Takto poverený člen Výkonného výboru vykonáva funkciu do 
     najbližšej Konferencie. 

6. Členovia Výkonného výboru sú povinní plne rešpektovať kódex futbalovej etiky. 

 Článok 13
Zasadnutia Výkonného výboru 

1. Predseda ObFZ zvoláva Výkonný výbor podľa potreby, najmenej však raz za mesiac. Výkonný výbor musí byť zvolaný, ak o to požiadajú aspoň štyria jeho členov, alebo ak o to požiada Rada ObFZ. V takomto prípade musí byť členom Výkonného výboru doručená pozvánka najmenej 5 dní pred dňom rokovania. 

2. Výkonný výbor je uznášaniaschopný, ak sú prítomní najmenej štyria jeho  členovia. Uznesenia sa prijímajú nadpolovičnou všetkých členov Výkonného výboru.. 

3. Na rokovanie Výkonného výboru môžu byť prizvaní predsedovia kontrolných orgánov a odborných komisií a iné osoby, ktorých prítomnosť je potrebná na prerokovanie danej problematiky. V takomto prípade majú tieto osoby právo predkladať návrhy a vyjadrovať sa ku všetkým prerokúvaným otázkam, nemajú však hlasovacie právo. 

4. Zasadnutie Výkonného výboru je neverejné. 

5. Ak hrozí konflikt záujmov, člen Výkonného výboru sa nesmie zúčastniť rokovania a rozhodovania.

Článok 14
Organizácia a priebeh zasadnutí Výkonného výboru 

1. Obsahovou a organizačnou prípravou rokovaní Výkonného výboru je poverený sekretár ObFZ. Ten je povinný najneskôr do 5 dní pred dňom zasadnutia doručiť členom Výkonného výboru písomnú pozvánku s programom rokovania a písomnými materiálmi, ktoré sa budú prerokúvať. Ak v niektorom bode rokovania pôjde o ústnu informáciu, musí to byť výslovne uvedené. V prípade, že sú bodom rokovania otázky súvisiace s činnosťou niektorej komisie, je účasť ich predsedu povinná a sekretár ObFZ zabezpečí odoslanie pozvánky a písomných materiálov aj im, v rovnakom termíne ako členom Výkonného výboru. 

2. Obsahový plán rokovaní Výkonného výboru zostavuje sekretár ObFZ na základe návrhu členov  Výkonného výboru  a predkladá ho na schválenie Výkonnému výboru vždy k 20. 6. a 20. 12. kalendárneho roka. Po schválení sa tento plán doručí členom Rady, Výkonnému výboru a predsedom komisií. Návrhy na dodatočné zaradenie veci do programu rokovania Výkonného výboru možno podávať najneskôr 15 dní pred termínom jeho konania. 

3. Písomné materiály, ktoré sú zaradené do programu rokovania, musia byť k dispozícii  sekretárovi ObFZ najneskôr 15 dní pred dňom zasadnutia a musia obsahovať aj návrh na uznesenie. 

4. Zaradenie návrhov, ktoré nie sú v programe rokovania, je možné len vtedy, ak s tým súhlasí väčšina prítomných členov Výkonného výboru. 

5. Rokovania vedie predseda ObFZ, v jeho neprítomnosti poverený podpredseda ObFZ. 

6. Na všetkých rokovaniach vykoná sekretár ObFZ kontrolu plnenia uznesení. 

7. Uznesenie z rokovania zasiela sekretár ObFZ najneskôr do 10 dní členom VV, Rady  a predsedom kontrolných orgánov a odborných komisií. Zápisnicu verifikuje sekretár ObFZ a zasiela členom Výkonného výboru. Zároveň originál s 1 kópiou zakladá na Sekretariáte ObFZ. 

Článok 15
Predseda ObFZ 

1. Štatutárnym zástupcom ObFZ a jeho Výkonného výboru je predseda ObFZ, ktorý ho zastupuje v rámci stykov, ako aj vo vzťahu k ZsFZ a SFZ. Predseda ObFZ zabezpečuje spoluprácu so štátnymi orgánmi a inými republikovými organizáciami Slovenskej republiky. 

2. Predseda ObFZ okrem  iných povinností najmä:
    - prostredníctvom sekretára realizuje rozhodnutia prijaté Konferenciou, Radou aVV.
    - zabezpečuje efektívne fungovanie orgánov ObFZ za účelom dosiahnutia cieľov, definovaných 
      v stanovách.
    - dohliada na prácu sekretára a sekretariátu ObFZ.
    - koordinuje vzťahy medzi ObFZ, ZsFZ a SFZ ako aj ostatnými športovými organizáciami.
    - zastupuje ObFZ v rokovaní so štátnymi orgánmi, orgánmi samosprávy a inými organizáciami.

3. Predseda ObFZ pri výkone svojich funkcií vystupuje v mene ObFZ, Rady a Výkonného výboru. Na zastupovanie ObFZ, Rady a Výkonného výboru môže predseda ObFZ splnomocniť v stanovenom rozsahu podpredsedu ObFZ, členov Výkonného výboru,  sekretára ObFZ, prípadne profesionálneho pracovníka ObFZ. 
4. Predseda ObFZ zvoláva zasadnutia Rady a Výkonného výboru a riadi ich činnosť. 

ŠTVRTÁ  HLAVA
 
Článok 16
Kontrolné orgány a odborné komisie ObFZ.
 
1. Na operatívne riadenie jednotlivých oblastí činnosti sú v rámci ObFZ zriadené kontrolné orgány a odborné komisie. O svojej činnosti predkladajú Výkonnému výboru ObFZ minimálne jedenkrát ročne písomnú správu.
2. Činnosť kontrolných orgánov a odborných komisií sa riadi Stanovami ObFZ, týmto Organizačným poriadkom, futbalovými normami SFZ, futbalovými normami ObFZ  a Kódexom futbalovej etiky. Podrobnejšie o postavení, zložení, úlohách, rokovaniach a ďalších otázkach ich činnosti sú upravené v štatútoch jednotlivých kontrolných orgánoch a odborných komisiách. 
3. V súlade so stanovami za  kontrolné orgány  považujú: 
    a)  Revízna komisia
    b)  Disciplinárna komisia
    c)  Odvolacia komisia

4. V podmienkach ObFZ sú zriadené odborné komisie:
    a)  Športovo-technická komisia
    b)  Komisia rozhodcov
    c)  Komisia mládeže
    d)  Trénersko-metodická komisia
    e)  Zdravotná komisia
    f )  Matričná komisia

5. Prípadné spory medzi odbornými komisiami rieši Výkonný výbor. 
         
Článok 17
Členovia kontrolných orgánov a odborných komisií ObFZ.
 
1. Predsedov kontrolných orgánov a odborných komisií (okrem predsedu Revíznej komisie, ktorého volí konferencia) volí a odvoláva Rada ObFZ na  návrh VV ObFZ. 
2. Funkné obdobie predsedov a členov kontrolných orgánov a odborných komisií je štvorročné.
3. Celkový počet členov a zloženie kontrolných orgánov a odborných komisií stanovuje na návrh predsedu Výkonný výbor ObFZ.
4. Členovia odborných komisií sú povinní:
    a)  vykonávať svoje funkcie nezištne v prospech futbalu
    b)  dbať na záujmy futbalu, jeho rozvoj a posilňovanie jeho vážnosti
    c)  zúčastňovať sa zasadnutí kontrolných orgánov, kde je ich účasť nezastupiteľná
    d)  rešpektovať kódex futbalovej etiky
5. Ak sa člen kontrolných orgánov a odbornej  komisie dopustí konania, ktoré je nezlučiteľné s jeho postavením alebo ak sa nebude bez ospravedlnenie zúčastňovať na činnosti komisie, môže byť na návrh predsedu komisie odvolaný z funkcie. 
6. V prípade uvoľnenia miesta člena kontrolných orgánov a odborných  komisií môže nového člena na návrh predsedu komisie kooptovať Výkonný výbor ObFZ. 
 
 Článok 18
Rokovanie kontrolných orgánov a odborných komisií

1. Oznámenie o termíne rokovania kontrolných orgánov a odborných komisií sa musia doručiť 
    jej členom čo najskôr. Agenda a iné písomné materiály musia byť členom odoslané najneskôr 
    7 dní pred dňom  rokovania s výnimkou prípadu, keď to povaha veci alebo iné okolnosti 
    neumožňujú, alebo sú v príslušných poriadkoch a normách SFZ a ObFZ stanovené inak.                                                                                                            
2. Rokovanie kontrolných orgánov a odborných komisií riadi jej predseda, v jeho neprítomnosti poverený člen komisie. Kontrolné orgány a odborné  komisia zasadajú spravidla jedenkrát za mesiac, pokiaľ v tomto Organizačnom poriadku alebo v ich štatúte nie je stanovené inak. 
3. Kontrolné orgány a odborné  komisie rokujú na základe schváleného plánu práce. Členovia kontrolných orgánov a členovia odborných komisii majú právo doplniť program rokovania. 
4. Kontrolný orgán a odborná komisia je uznášaniaschopná, ak je prítomná nadpolovičná 
     väčšina je  členov. Uznesenia sa prijímajú nadpolovičnou väčšinou z hlasov, ak nie je 
     v tomto Organizačnom poriadku , štatúte alebo iných predpisoch ustanovené inak. 
    O forme hlasovania v konkrétnom prípade rozhodne komisia, ak iný predpis nestanovuje 
    záväznú formu hlasovania. 

5. Za organizačnú a obsahovú formu rokovania zodpovedá predseda kontrolného orgánu a odbornej komisie. Z rokovania kontrolného orgánu  a odbornej komisie sa vyhotovuje zápisnica, ktorú verifikuje predseda a ktorá sa zasiela podľa rozdeľovníka najneskôr do 5 dní od konania zasadnutia kontrolného orgánu alebo odbornej komisie každému členovi kontrolného orgánu a odbornej komisie. 

6. Informácie o rokovaní kontrolného orgánu a odbornej komisie a ich záveroch môže  masovo-
    komunikačným prostriedkom poskytovať len predseda kontrolného orgánu  a odbornej komisie 
    alebo ním poverený člen.

 7. Na rokovanie kontrolného orgánu a odbornej komisie môžu byť podľa povahy veci prizvaní funkcionári, tréneri, hráči alebo iné osoby, ktorých účasť je na plnenie účelu rokovania potrebná. 

8. Rozhodnutia kontrolného orgánu a odbornej komisie môžu byť oznámené  ústne, písomne
    alebo formou uverejnené v  úradnej správy ObFZ.

9. Orgány ObFZ, funkcionári,  profesionálny aparát zväzu, futbalové kluby a futbalové oddiely , sú povinné na požiadanie predsedu komisie poskytnúť údaje, podať vysvetlenia, zapožičať listiny, alebo iný písomný materiál, nevyhnutný k riadnemu plneniu úloh komisie.

10. Funkcionári ObFZ, funkcionári a profesionálny aparát zväzu a oblastných futbalových zväzov sú povinní sa na výzvu predsedu komisie dostaviť na rokovanie komisie a úplne a pravdivo vypovedať o okolnostiach rozhodujúcich pre riadne plnenie úloh komisie.

PIATA   HLAVA
 
Kontrolné orgány

Článok 19
Revízna komisia
 
1. Revízna komisia je nezávislý kontrolný úrad, ktorý kontroluje a usmerňuje kontrolu hospodárenia a dodržiavanie noriem a poriadku. 
2. Komisia je zložená z predsedu a dvoch členov. 

3. Revízna komisia najmä: 
    a)  kontroluje finančné hospodárenie s prostriedkami ObFZ, dbá o ich  efektívne využívanie
         v súlade s zámermi  a úlohami ObFZ.
    b)  podáva stanovisko k dodržiavaniu Stanov ObFZ, Organizačného  poriadku ObFZ, ďalších 
         noriem platných v ObFZ
    c)  vykonáva kontroly podľa schváleného plánu a podľa požiadaviek riadiacich orgánov ObFZ   
    d)  podáva stanovisko k dodržovania efektívnosti a adresnosti financií poskytovaných 
         členom OblFZ
            
4. Pre efektívne plnenie úloh môže Revízna komisia  požadovať vyjadrenia, posudky a stanoviská od funkcionárov a orgánov ObFZ. 
 
5. Na požiadanie umožní Sekretariát členom Revíznej komisie nazrieť do účtovných dokladov  ObFZ a poskytne uznesenia prípadne iné materiály so zasadnutia  Rady, Výkonného výboru, disciplinárnej, odvolacej komisie a odborných komisií

6. Revízna komisia predkladá raz ročne správu o svojej činnosti Rade a Konferencii ObFZ. 

7. Schôdze Revíznej komisie sa uskutočňujú najmenej jedenkrát za polrok. Predseda je povinný zvolať schôdzu do 30 dní, ak o to požiadajú členovia revíznej komisie.
 
8. Bližšie podrobnosti o práci Revíznej komisie ObFZ upravujú Zásady práce Revíznej komisie ObFZ. 
 
 Článok 20
Disciplinárna komisia
 
1. Disciplinárna komisia prerokúva všetky disciplinárne previnenia v súťažiach riadených ObFZ na základe a v zmysle Disciplinárneho poriadku. 
2. Komisia je zložená z predsedu, tajomníka a členov. 

3. Disciplinárna komisia v rámci  svojej pôsobnosti najmä: 
    a)  rozhoduje o previneniach jednotlivcov a kolektívov pôsobiacich v súťažiach riadených ObFZ
    b)  rozhoduje o previneniach jednotlivcov a kolektívov súvisiacich s reprezentáciou ObFZ, ako 
         aj o ďalších previneniach, ktoré škodia dobrému menu ObFZ v zahraničí       
    c)  rozhoduje o previneniach rozhodcov, funkcionárov a divákov proti normám, kódexu   
         futbalovej etiky a rozhodnutiam ObFZ
    d)  rozhoduje aj o iných veciach, ktoré jej boli postúpené Konferenciou, Radou, Výkonným
         výborom a orgánmi ObFZ.
    e)  vedie evidenciu disciplinárnych trestov jednotlivcov a kolektívov a vyhodnocuje všetky
         súťaže v pôsobnosti ObFZ po disciplinárnej stránke                                                                                                                                                             
    f )  organizuje školenia, semináre a aktívy v rámci svojej pôsobnosti a zúčastňuje sa na         
         na podobných akciách organizovaných ostatnými komisiami
    g)  navrhuje opatrenie smerujúce k zabezpečenie poriadku, disciplíny a fair-play 
         v súťažiach riadených ObFZ a vo futbalovom hnutí vôbec
    h)  predkladá návrhy na zmeny a doplnky Disciplinárneho poriadku 
4. Schôdze Disciplinárnej komisie s uskutoňujú podľa potreby. V priebehu súťažného obdobia jedenkrát týždenne.                                                                                              
 Článok 21
Odvolacia komisia
 
1. Odvolacia komisia  rozhoduje o odvolaniach podaných proti rozhodnutiam Disciplinárnej komisie a odborných komisií ObFZ , prípadne o ďalších veciach, ak to určujú stanovy. 
2. Odvolaciu komisiu zriaďuje Konferencia ObFZ. Predsedu volí na návrh VV ObFZ Rada ObFZ. Členov odvolacej komisie schvaľuje na návrh predsedu Výkonný výbor ObFZ a to na štvorročné obdobie. Odvolacia komisia je  minimálne trojčlenná a pri svojej činnosti sa riadi platnými normami ObFZ a vlastným štatútom.
3. Odvolacie konanie začína podaním odvolania oprávnenej strany a zaplatením príslušného poplatku
4. Záver odvolacej komisie je vydanie rozhodnutia, že odvolacia komisia:
    a)  konanie zastaví, ak nie sú splnené podmienky na prerokovanie veci,
    b)  zmení rozhodnutie orgánu, ak rozhodnutie orgánu nebolo vydané v súlade s platnými normami
    c)  odvolanie zamietne, ak orgán rozhodol správne
5. Proti rozhodnutiu Odvolacej komisie je možne sa odvolať na Výkonný výbor ObFZ
6. Podrobnosti o činnosti odvolacej komisie a postup pri prerokovaní odvolaní stanovuje Štatút odvolacej komisie a jej rokovací poriadok
 
ŠIESTA   HLAVA
 
 Článok 22
Športovo-technická komisia
 
1. Športovo-technická komisia riadi po športovo-technickej stránke súťaže mládeže a dospelých prípadne iné súťaže žien a mládeže, vypisované a organizované ObFZ. 
2. Je zložená z predsedu a členov. 
3. Športovo-technická komisia najmä: 
    a)  v spolupráci s Komisiou mládeže zostavuje termínovú listinu súťaží ObFZ
    b)  zostavuje konečné tabuľky súťaží ObFZ a vedie potrebné štatistiky
    c)  rozhoduje o námietkach v zmysle Súťažného poriadku SFZ a ďalších predpisov      
         na riadenie súťaží
    d)  schvaľuje výsledky stretnutí a ďalších súťaží, ktoré riadi ObFZ
    e)  zabezpečuje pasportizáciu športových objektov
    f )  navrhuje zmeny, úpravy a doplnky športovo-technických noriem

4. Športovo-technická komisia predkladá :
    a)  Rade ObFZ na schválenie Rozpis súťaží ObFZ

    b)  Výkonnému výboru ObFZ :
          -  návrh termínovej listiny súťaží ObFZ
          -  komplexné vyhodnotenie súťaží mládeže a dospelých organizovaných ObFZ

5. Vo svojej činnosti spolupracuje s kontrolnými orgánmi a ostatnými odbornými komisiami ako aj so sekretariátom ObFZ. 

6. Schôdze športovo-technickej komisie sa konajú podľa potreby, v priebehu dlhodobých súťaží jedenkrát týždenne. 
 
 Článok 23
Komisia mládeže
 
1. Komisia mládeže  zabezpečuje činnosť a rozvoj mládežníckeho futbalu v regióne ObFZ, ako i činnosť reprezentačných družstiev vo všetkých mládežníckych kategóriách. 
2. Je zložená z predsedu a členov. 

3. Komisia mládeže najmä: 
    a)  organizačne
         -  spracováva časové a obsahové plány turnajov mládeže
         -  organizuje futbalové turnaje, stretnutia výberov ObFZ, medzinárodné       
             stretnutia s družobnými futbalovými zväzmi
    b)  v ekonomickej oblasti
         -  predkladá návrh rozpočtu komisie
         -  sleduje čerpanie rozpočtu podľa jednotlivých akcií a položiek
         -  sleduje evidenciu pridelenej športovej výstroje, športového  
             a administratívneho materiálu pre činnosť komisie
    c)  v poradenskej činnosti
         -  spolupracuje s regionálnymi trénermi mládeže, TMK, trénermi v ŠŠS, ŠT a CTM       
    d)  v oblasti spoločenskej
         -  predkladá návrhy na vyznamenania dlhoročných funkcionárov v oblasti  
             mládežníckeho futbalu
         -	 eviduje a odporúča plánovanie mládežníckych turnajov, ktoré organizujú 
             futbalové kluby v regióne ObFZ

4. Vo svojej činnosti spolupracuje s ostatnými komisiami. 

5. Schôdze Komisie mládeže sa konajú minimálne jedenkrát za mesiac. 

6. Vo svojej činnosti sa riadi podľa Štatútu komisie.  
 
 Článok 24
Komisia rozhodcov
 
1. Komisia rozhodcov organizačne riadi a kontroluje činnosť futbalových rozhodcov. Zabezpečuje, aby rozhodovanie bolo v súlade s pravidlami futbalu a dbá o odborný rast fyzickú pripravenosť rozhodcov. 
2. Komisia je zložená z predsedu , podpredsedu , ktorý zároveň vykonáva vedúceho úseku
    delegátov stretnutia a členov. 
3. Komisia najmä: 
    a)  obsadzuje rozhodcami stretnutia
    b)  vyhodnocuje odohrané stretnutia z pohľadu rozhodovania
    c)  vedie evidencie a prijíma opatrenia na zabezpečenie kvality a objektivity rozhodovania       
    d)  organizuje odborno-metodickú prípravu a fyzické previerky rozhodcov
    e)  dbá na dodržiavanie základných spoločensko-etických zásad v súvislosti s výkonom rozhodcu      
    f )  zodpovedá za výklad pravidiel futbalu v podmienkach ObFZ
    g)  spolupracuje na vytváraní materiálno-technických podmienok na činnosť rozhodcov 
    h)  dbá na dodržanie Kódexu futbalovej etiky 
    i )  vykonáva ďalšie činnosti  zamerané na rozvoj rozhodcovského hnutia v ObFZ 
4. Komisia rozhodcov predkladá Výkonnému výboru návrh nominačných listín pre príslušný súťažný ročník a vyhodnotenie rozhodcov za uplynulý súťažný ročník a návrh rozhodcov pre postup do súťaží ZsFZ. 
5. Komisia rozhodcov spolupracuje s ostatnými komisiami, nakmä Športovo-technickou a Disciplinárnou komisiou. 
6. Schôdze Komisie rozhodcov sa konajú podľa potreby, v priebehu dlhodobých súťaží jedenkrát týždenne. 

Článok 25
Úsek  delegátov zväzu
 
1. Úsek delegátov zväzu organizačne riadi činnosť delegátov ObFZ. Zabezpečuje, aby delegáti zastupovali riadiaci orgán, dozerali na priebeh stretnutí, spravodlivo ohodnotili výkon rozhodcov a dôsledne dodržiavali Zásady činnosti delegáta. 

2. Úsek delegátov je zložený z vedúceho , ktorý je zároveň podpredseda Komisie rozhodcov
    a členov. 
 
3. Úsek delegátov najmä: 
    a)  obsadzuje delegátmi futbalové stretnutia
    b)  vyhodnocuje odohrané stretnutia z pohľadu delegáta
    c)  organizuje odborno-metodickú prípravu a teoretické previerky delegátov
    d)  dbá na dodržiavanie základných spoločensko-etických zásad v súvislosti s výkonom funkcie          
         delegáta
    e)  vedie evidencie a prijíma, resp. navrhuje opatrenia na zabezpečenie a kvality výkonu funkcie   
         delegáta
    f )  dbá na dodržanie Kódexu futbalovej etiky 
 
4. Úsek delegátov predkladá Výkonnému výboru návrh nominačných listín  pre príslušný súťažný ročník a vyhodnotenie delegátov za uplynulý súťažný ročník a návrh delegátov na postup do súťaží ZsFZ 
5. Úsek delegátov spolupracuje s ostatnými komisiami, najmä so  Športovo-technickou  a  Disciplinárnou komisiou 
6. Schôdze Úseku delegátov sa konajú podľa potreby, v priebehu dlhodobých súťaží jedenkrát
    týždenne. 

Článok 26
Trénersko-metodická komisia
 
1. Trénersko-metodická komisia zabezpečuje a koordinuje odbornú činnosť a prenos najnovších poznatkov z vývoja futbalovej hry skúsenosti a trénerskej práce. 
2. Komisia je zložená z predsedu a členov. 

3. Vo svojej činnosti sa zameriava najmä na: 
    a)  prenos najnovších poznatkov do futbalového hnutia
    b)  koordináciu výchovy trénerských kádrov
    c)  edičnú činnosť a tvorbu metodických materiálov
    d)  školenia a doškoľovania trénerov
    e)  spoluprácu s Úniou trénerov Slovenska
    f )  evidenciu vydaných trénerských preukazov
    g)  kontrolu plnenia požiadaviek predloženie trénerských licencií
    h)  dbá na dodržiavanie základných spoločensko-etických zásad v súvislosti s výkonom 
         funkcie trénera
    i )  dbá na dodržanie kódexu futbalovej etiky
 
4. Pri plnení svojich úloh spolupracuje s TMK ZsFZ, Technickou komisiou SFZ, Komisiou mládeže, zväzovými a klubovými trénermi a ďalšími odbornými organizáciami. 
 
5. Trénersko-metodická komisia sa schádza podľa potreby, najmenej však jedenkrát mesačne. 

Článok 27
Zdravotná komisia
 
1. Zdravotná komisia  zabezpečuje uplatňovanie a dodržiavanie všeobecných predpisov z odboru zdravotníctva, starostlivosť o zdravotný stav futbalistov, trénerov, rozhodcov a iných osôb pôsobiacich v súťaži. 
2. Komisia je zložená z predsedu a členov. 
 
3. Zdravotná komisia najmä: 
    a)  vedie evidenciu a rozbory úrazovosti a vykonáva opatrenia na zlepšenie situácie v tejto oblasti                
    b)  zabezpečuje metodickú a odbornú prípravu zdravotníckych a iných kádrov
    c)  vypracúva harmonogramy zdravotníckeho zabezpečenia akcií ObFZ
    d)  spolupracuje najmä so Športovo-technickou komisiou, Komisiou rozhodcov, Komisiou
          mládeže,  Trénersko-metodickou komisiou a s Antidopingovým výborom SR    
 
4. Zdravotná komisia predkladá Výkonnému výboru vyhodnotenie úrazovosti v súťažiach, návrhy na jej zníženie, prípadne ďalšie opatrenia. 

5. Schôdze Zdravotnej komisie sa konajú podľa potreby, najmenej avšak raz za dva mesiace. 

Článok 28
Matričná komisia 

1. Matričná komisia pôsobí pri tvorbe a ochrane stabilného prostredia pri registrácii, prestupoch a hosťovaní hráčov futbalu medzi klubmi v rámci ObFZ.

2. Matričná komisia je zložená z predsedu a dvoch členov.

3. Matričná komisia je odborným a poradným orgánom ObFZ v oblasti:
    a)  registrácie amatérskych  hráčov futbalu
    b)  prestupov a hosťovaní amatérskych  hráčov futbalu
	
4. Vydáva registračné preukazy hráčov vo vekovej kategórie „žiak"  a realizuje prestupy, hosťovania a zrušenia hosťovania z klubov a do klubov zaradených do súťaží  riadených ObFZ. O prestupe, hosťovaní a zrušení hosťovania hráča v kategórii žiakov, ktorých FK a FO sú príslušné MaK ObFZ. 

5. Matričná komisia plní v oblastiach uvedených v ods. 3 kontrolnú, implementačnú, odbornú, metodickú, organizačnú a normotvornú funkciu.

6. Matričná komisia sa riadi Prestupovým a Registračným poriadkom futbalu. 
7. Vystavuje duplikáty registračných preukazov žiakov pre kluby.
8. Vedie evidenciu pohybu hráčov medzi klubmi. 
9. Svoju činnosť riadi podľa Štatútu komisie.  

 SIEDMA HLAVA
 
Článok 29
Sekretár ObFZ 

1. Sekretár ObFZ riadi Sekretariát. Je priamym nadriadeným  profesionálnemu pracovníkovi
    Sekretariátu a je povinný zúčastňovať sa na zasadnutiach Rady a Výkonného výboru 

2. Sekretár ObFZ zodpovedá za plnenie úloh, ktoré pre jeho osobu a pre Sekretariát vyplývajú 
    zo Stanov, tohto Organizačného poriadku, uznesení a smerníc Rady a Výkonného výboru

3. Sekretár ObFZ je povinný vytvárať potrebné materiálne podmienky na činnosť kontrolných 
    orgánov, odborných komisií ObFZ a poskytovať im zo strany pracovníkov Sekretariátu
    potrebnú súčinnosť. 

4. Kompetencie vedúceho sekretára  voči iným orgánom a oblasti za ktoré zodpovedá, 
    stanovuje Článok 34  Stanov ObFZ.

Článok 30
 Sekretariát 

1. Výkonný výbor ObFZ zriaďuje pre potreby ObFZ sekretariát. 
2. Činnosť pracovníkov sekretariátu upravujú Stanovy ObFZ. 
3. Sekretariát vykonáva administratívnu prácu ObFZ pod vedením sekretára. 

4. Sekretariát ObFZ riadi predseda ObFZ.

 OSMA  HLAVA

 Článok 31
Záverečné ustanovenia
       
 Účinnosť
 
1. Tento organizačný poriadok OblFZ bol prerokovaný a  schválený  Radou ObFZ dňa 
    26.6.2009  a   nadobúda účinnosť dňom ...................

2. Dňom nadobudnutia účinnosti tohto Organizačného poriadku ObFZ sa ruší doteraz 
    platný Organizačný poriadok ObFZ, vrátane jeho noviel a doplnkov.